kardosdrur/scandi-wiki huggingface dataset:
Slaget ved Lottorp

Slaget ved Lottorp, også Kampen ved Lottorp, var et slag i Treårskrigen (1848 – 1850).

Efter Slaget på Isted Hede i juli 1850 trak de tyske slesvig-holstenere sig tilbage bag fæstningen i Rendsborg, men i området mellem de to frontlinjer udspandt der sig en række mindre kampe. En af disse var kampen om landsbyen Lottorp lidt syd for Slesvig by, hvor de danske forposter den 24. november 1850 kl. 3.30 blev angrebet af tyskerne. Formålet var at trække de danske trupper ned til Holsten (som var et tysk len) og dermed inddrage de tyske stater i Treårskrigen igen.

Landsbyens danske forsvar var stærkt i undertal, da oprørerne angreb i to kompagnier fra syd og vest. Men snart efter angrebet blev 50 mænd forstærkning sendt fra landsbyen Over Selk. Danskerne indledte et modangreb imod tyskerne i byen. Tyskerne havde sat ild på byens gård og danskerne trængte ind i den nu brændende landsby. 

Foruden Slaget ved Lottorp havde der siden Isted være en række mindre kampe i området mellem de to frontlinjer (nord for Rendsborg og øst for Egernførde). Senere på måneden angreb oprørerne Frederiksstad.

Lottorp
Lottorp
Olivier Panis

Olivier Panis (født 2. september 1966 i Lyon, Frankrig) er en fransk racerkører, der er bedst kendt for sine i alt 11 sæsoner i Formel 1, hvor han nåede at køre 158 Grand Prix'er. Hans største triumf kom ved Monacos Grand Prix i Monte Carlos gader i 1996, hvor han overraskende vandt løbet foran skotten David Coulthard.

Pr. 2015 er Olivier Panis den sidste franske Formel 1-kører der har vundet et Formel 1 grand prix.

Olivier Panis har en søn, der hedder Aurélien Panis, der kører i Formel Renault 3.5 for 2015.

Eksterne henvisninger 

 Olivier Panis' hjemmeside
 

Formel 1-kørere fra Frankrig
Lottorp

Lottorp (dansk) eller Lottorf (tysk) er en landsby og kommune beliggende cirka 15 km syd for Slesvig by i Sydslesvig. Administrativt hører kommunen under Slesvig-Flensborg kreds i den nordtyske delstat Slesvig-Holsten. Kommunen samarbejder på administrativt plan med andre kommuner i omegnen i Haddeby kommunefællesskab (Amt Haddeby). I kirkelig henseende ligger byen i Haddeby Sogn. Sognet lå i Arns Herred (Gottorp Amt, Sønderjylland), da området tilhørte Danmark.

Geografi 
Lottorp er beliggende syd for Slien ved randen af Hyttenbjerge. Landsbyer i omegnen er Hjagel (i nordvest), Selk (i nord), Geltorp (i nordøst), Brekendorf (i sydøst) og Boglund (Okslev kommune, i sydvest).

Historie 
Lottorp (Lottrup) er første gang dokumenteret 1649 og betyder Loppas by (sml. oldnordisk Loptr for Loki). Samme navn er Lottrup ved Vejle og Loppetorp i Blekinge.

Under Treårskrigen kom det den 24. November 1850 til kamphandlinger mellem danske og tyske tropper ved landsbyen (→Slaget ved Lottorp).

Eksterne henvisninger 

 Kommunen Lottorp i Haddeby kommunefællesskab

Noter 

Byer i Kreis Slesvig-Flensborg
Gyldenløvesgade

Gyldenløvesgade er et gadenavn, der findes i en række danske byer:
Gyldenløvesgade (København)
Gyldenløvesgade (Århus)
Gyldenløvesgade (Odense)
Gyldenløvesgade (Slagelse)

Navnet findes også i Norge, bl.a.
Gyldenløves gate i Oslo
Gyldenløvesgade (Aarhus)

Gyldenløvesgade i Aarhus er beliggende i bydelen Trøjborg. Den er 1902 opkaldt efter Christian 5.'s søn søofficeren Ulrik Christian Gyldenløve (1678-1719). Mange af kvarterets øvrige gader er opkaldt efter andre danske søhelte.

Se også 
 Trøjborg
 Gyldenløvesgade – øvrige gader i Danmark med samme navn

Gader i Aarhus
Gyldenløvesgade (København)

Gyldenløvesgade er en gade i København, der forbinder H.C. Andersens Boulevard ved Jarmers Plads med Åboulevard og Rosenørns Alle. Undervejs krydses Søerne på en dæmning hvor Søpavillonen ligger. Gaden fik navn i 1875 efter Christian 4.'s søn Ulrik Christian Gyldenløve (1630-58), der deltog under Københavns belejring i 1658-1660. Flere andre gader i det tilstødende Nansensgade-kvarteret er også opkaldt efter personer, der udmærkede sig under Karl Gustav-krigene.

Ved åbningen af Københavns anden banegård i 1864 ved nuværende Axeltorv kom sporene til at fortsætte ud af byen langs med Gyldenløvesgade. Lidt vest herfor deltes sporene. En strækning fortsatte vestpå til Frederiksberg Station og derfra videre mod henholdsvis Roskilde og Frederikssund. Det ophørte da banerne vestfra blev omlagt i forbindelse med åbningen af den nye Københavns Hovedbanegård i 1911. Den andre strækning drejede mod nord via Nørrebro til Hellerup Station. Den blev benyttet af tog til Klampenborg indtil 1917, hvor Boulevardbanen åbnede. I 1921 fulgte så Nordbanens tog.

Eksterne henvisninger

Noter 

Gader i Indre By (København)
Gyldenløvesgade (Odense)

Gyldenløvesgade i Odense fik godkendt sit navn i 1935. Den er opkaldt efter Christian 4.'s søn Ulrik Christian Gyldenløve (1630-58).

Gader i Odense
Jos Verstappen

Johannes Franciscus "Jos" Verstappen (født 4. marts 1972 i Montfoort) er en hollandsk racerkører, der er bedst kendt for sine otte sæsoner i Formel 1, fra 1994 til 2003. Verstappen har kørt 107 Formel 1-Grand Prix'er, og hans bedste resultater er to tredjepladser i debutsæsonen 1994.

Hans søn, Max Verstappen, kører lige nu i Formel 1

Tidlige karriere 
Verstappen begyndte sin racerkarriere i karting, da han var 8 år. I 1984 blev han hollandske juniormester. Han havde succes og vandt to europæiske titler.

I slutningen af 1991 begyndte han at køre bilracerløb. Han kørte i Formel Opel Lotus og vandt europamesterskabet i sin første sæson, hvorpå han fik en kontrakt til at køre i Formel 3 med Van Amersfoort Racing. Han havde også vundet Marlboro Masters og det Tyske Formel 3-mesterskab i 1993.

Formel 1-karriere

Før Formel 1 
Verstappens første Formel 1-test var den 28. september 1993, da han testede for Footwork Arrows sammen med brasilianerne Gil de Ferran og Christian Fittipaldi. Verstappen satte en tid på 1:14.45 og havde kørt over 65 omgange. Det var en meget imponerende resultat for en første test. Efter sin første test blev han kontaktet alle teams undtagen Ferrari og Williams.

1994: Benetton 

Han kom ind hos Benetton som holdets testkører. Men da finnen J.J. Lehto blev skadet i en ulykke i testen før sæsonen, kom Verstappen til at vikariere i de to første løb i sæsonen.

1995-2003 
Han kørte i perioden for holdene; Simtek, Footwork Arrows, Tyrell og i 1998 tog han over for danske Jan Magnussen hos det skotske hold Stewart, dernæst test og resverve hos HONDA og så tilbage til Arrows. Hans sidste sæson i Formel 1 var Minardi, som nu hedder Scuderia AlphaTauri, hvor hans søn Max fik debut

Eksterne henvisninger 

 Jos Verstappens hjemmeside
 

Formel 1-kørere fra Holland
Åboulevarden (Aarhus)

Åboulevarden er en central gade i Aarhus, som rummer en del af den indre bys caféer, natklubber og spisesteder. Gaden løber på hver side langs med Aarhus Å, hvorfra navnet stammer.

Alene de første 150-200 meter fra Europaplads præges af at være gågade og huse mere end 30 restaurationer, samt at sidegader og parallelgader såsom Skolegade er relativt tæt pakket med beværtninger og natklubber. Ved Magasin på Immervad bliver gaden betydeligt bredere på den sydlige del af åen og det tynder mere ud i natklubberne, ligesom gaden bliver præget af flere restauranter, cafeer og butikker. Herefter stopper gågaden i den bredere sydlige side af åen og fungerer som et trafikalt knudepunkt med eksempelvis gennemkørende busser og taxaer, samt biler til og fra parkeringhuse.  Gågaden fortsætter igennem Mølleparken hvorefter hele gaden munder ud i krydset ved Vester Allé.

Historie 
Aarhus Å, som præger gaden, blev overdækket i løbet af 1920'erne, da der var behov for en trafikåre til tung trafik gennem byen til havnens industrier. I 1989 vedtog Aarhus Byråd en principbeslutning om at frilægge åen igen for at skabe et attraktivt bymiljø i Midtbyen. Frilægningen blev tilendebragt i 2014.

Projektet har haft stor betydning for bymiljøet langs Åboulevarden, som nu har et blomstrende udeliv med caféer, restauranter, hoteller og værtshuse på stykket fra Immervad til Europaplads, samt brolagt promenade med træ terrasser ned til åen fra Immervad til Mølleparken. Ved den sidste del af åen omkring Europaplads og Dokk1 er der etableret sluse og pumpestation, så de øgede vandmængder fra klimaforandringerne kan håndteres både nu og i fremtiden. Her er også etableret passage for dyreliv og kanosejlads mellem havnen og åen.Dokk1 og Europaplads blev indviet i 2015.

Åboulevarden tiltrækker i dag mange turister, og her er livlig aktivitet både dag og nat.

Mølleparken 
Som del af frilægnings-projektet er Mølleparken blevet restaureret og ombygget med bl.a. faciliteter til gadesport og udendørs spil såsom basketball, bordtennis, panna, skak og backgammon.

Galleri

Kilder

Eksterne henvisninger 

Gader i Aarhus
Amorf

At et kemisk stof er amorft betyder at dets opbygning er uordnet eller uregelmæssig. (Det er i modsætning til et krystallinsk stof som har en langt mere ordnet kædestruktur som f.eks. et fint rumgitter.) Den uregelmæssige opbygning giver de amorfe stoffer nogle specielle egenskaber, f.eks. når de varmes op, hvilket er tydeligt i gelélys. Her kan man se, at geléens fysiske struktur ikke ændres ved opvarmning, den bliver bare blød og dernæst flydende, indtil temperaturen stiger så meget, at geléen nedbrydes. 

Amorft plast er desuden op til 92% gennemsigtigt, mens krystallinsk plast kun er gennemsigtigt i meget tyndt forarbejdet materiale.

Kemiske egenskaber
Gelélys

Et gelélys er et lys med en klar gelé med væge, som ofte bliver solgt i en eller anden form for glas. Forskellige ting sænket ned i geléen skaber forskellige dekorationer. Geléen i gelélyset består af amorfe alifatiske kulbrinter samt et lille indhold af tungmetaller som for eksempel chrom, kobber og nikkel. Hvis du har sat ild til et gelélys, der samtidig virker som duftlys, indeholder lyset også kunstige duftstoffer. Dette kan bl.a. være polycykliske moskusforbindelser. I enkelte gelélys kan dekorationerne være lavet af PVC.

Levende lys
Jacques Villeneuve

Jacques Joseph Charles Villeneuve (født 9. april 1971 i Saint-Jean-sur-Richelieu, Canada) er en canadisk racerkører, der er bedst kendt for sine 11 sæsoner i Formel 1 fra 1996 til 2006. I sin bare anden sæson, i 1997, vandt han verdensmesterskabet. Han er søn af en anden tidligere Formel 1-stjerne, Gilles Villeneuve.

Resultater 
Villeneuve nåede i sine 11 år i Formel 1 at køre 165 Grand Prix'er og vinde de 11. Desuden sluttede han 12 gange på podiet for sekundære placeringer, og startede 13 gange et Grand Prix fra pole position. Hans resultater skaffede ham i 1997 verdensmesterskabet. 

Efter at have stoppet sin Formel 1-karriere prøvede Villeneuve i 2008 kræfter med Le Mans-løbet, hvor han stillede op for Peugeot-teamet.

Eksterne henvisninger 

 Jacques Villeneuves hjemmeside 
 

Formel 1-kørere fra Canada
Fransk-canadiere
Gilles Villeneuve

Joseph Gilles Henri Villeneuve (18. januar 1950 – 8. maj 1982) var en canadisk racerkører, der kørte seks sæsoner og 68 Grand Prix'er i Formel 1. Han nåede i sin karriere at vinde seks Grand Prix'er, og sluttede yderligere syv gange på podiet for sekundære placeringer. Den 8. maj 1982 blev Villeneuve dræbt i en ulykke under kvalifikationen til det belgiske Grand Prix.

Villeneuve er far til 1997-verdensmesteren i Formel 1, Jacques Villeneuve.

Eksterne henvisninger 

 Gilles Villeneuves mindeside
 

Formel 1-kørere fra Canada
Fransk-canadiere
Omkomne ved motorsport
Hermann Weingärtner

Hermann Weingärtner (født 27. august 1864 i Frankfurt an der Oder, død 22. december 1919 smst.) var en tysk gymnast og en af de bedste gymnaster i slutningen af 1800-tallet.

Han indledte sin karriere i den lokale gymnastikforening. Senere flyttede han til Berlin for at deltage i det tyske mesterskab. Han deltog i den italienske gymnastikfestival i 1895, hvor han vandt en guldmedalje.

Han deltog i de første olympiske lege i 1896 i Athen. Her stillede han op både individuelt og i de to holddiscipliner. Han var derfor en del af det tyske hold, der vandt guld i både barre, hvor de besejrede to græske hold, og i reck, hvor de var eneste deltagende hold.

Weingärtner deltog også i fem individuelle konkurrencer. Han klarede sig bedst i barre, hvor han vandt guld foran sin landsmand Alfred Flatow samt de øvrige tretten deltagere. Han vandt sølv i bensvingskonkurrencen, hvor han blev besejret af schweizeren Louis Zutter, og i ringkonkurrencen, hvor han delte førstepladsen med grækeren Ioannis Mitropoulos, idet tre dommere stemte for grækeren og tre for tyskeren som vinder; herefter afgjorde prins Georg konkurrencen til sin landsmands fordel. Endelig blev han nummer tre i spring over hest efter landsmanden Carl Schuhmann, der fik guld, og Zutter fra Schweiz. Weingärtner deltog også i reck, men vandt ingen medaljer. Hans seks medaljer gjorde ham til den mest vindende ved det første OL.

Da Weingärtner vendte tilbage til Tyskland, blev han sammen med flere af de øvrige tyske OL-dletagere udelukket fra de tyske mesterskaber, da det nationale forbund havde boykottet OL for at være "utysk". 

Weingärtner var udlært købmand, men blev senere leder i sin fars friluftsbad. Han omkom i 1919 under en redningsaktion i Oder.

Hans søn, Erich, forsøgte at sælge en af sin fars "guld"medaljer fra OL til Joseph Goebbels i 1937, men medaljerne for førstepladserne ved de første olympiske lege var af sølv, ikke af guld som det blev senere, og så var Goebbels ikke interesseret. I stedet købte en medalje fra den italienske gymnastikfestival i 1895, der faktisk var af guld. Erich Weingärtner gav senere en OL-medalje til den flerdobbelte japanske OL-mester i gymnastik i 1960'erne, Yukio Endo, der i returgave gav en kulturperle.

Referencer

Eksterne henvisninger 

Gymnaster fra Tyskland
Deltagere for Tyskland ved sommer-OL 1896
Olympiske mestre fra Tyskland
Olympiske sølvmedaljevindere fra Tyskland
Olympiske bronzemedaljevindere fra Tyskland
Europabanen

Europabanen er et svensk forslag til en jernbane mellem Jönköping i Sverige og København via Helsingborg – Helsingør gennem en tunnel. Navnet udspringer af, at forbindelsen skal tilknytte Stockholm med Europas jernbanenet.
Baggrunden for forslaget er manglen på kapacitet på eksisterende jernbanestrækninger i Skåne og på Øresundsbroen.

Højhastighedstog 
Jernbanen foreslås projekteret til højhastighedstog, som kan køre op til 350 km/h. Dermed bliver rejsetiden mellem København og Stockholm tre timer. I Danmark er der også fokus på den manglende kapacitet, men de danske politikere har været afvisende over for at investere i skinner til højhastighedstog.

DSBs tidligere direktør Søren Eriksen var derimod med på ideen med en tunnel mellem Helsingborg og Helsingør og spor, der skal elektrificeres og strømlines, så der kan køre tog med høj hastighed.

Mulig tidsplan 
Jernbanen indgår i svenske planer om bygning omkring år 2030. 

Fra svensk side er bygningen af den fremtidige Götalandsbane, Göteborg – Jönköping – Linköping og Ostlänken, Linköping – Södertälje prioriteret højere, og er planlagt til at blive bygget i perioden 2020 – 2030.

Ekstern henvisning 
Europakorridoren

Kilder 

Jernbanestrækninger i Sverige
Højhastighedsjernbanestrækninger
Bachhagel

Bachhagel er en kommune i Landkreis Dillingen an der Donau i Regierungsbezirks Schwaben i den tyske delstat Bayern, med knap 2.400 indbyggere. Den er en del af Verwaltungsgemeinschaft Syrgenstein.

Geografi 
Bachhagel ligger i Region Augsburg.

Til Bachhagel kommune hører landsbyerne Bachhagel, Burghagel, Oberbechingen, Schäfhof og Stockhof.

Historie 
Bachhagel hørte til hertugdømmet Neuburg-Sulzbach; Fra 1777 hørte området til Kurfyrstedømmet Bayern.
Alfred Flatow

Alfred Flatow (født 3. oktober 1869, død 28. december 1942) var en tysk sportsudøver, særligt inden for gymnastik, atletik og vægtløftning. Han deltog i de første Olympiske Lege i Athen. 

Flatow indledte sin elitesportskarriere i 1888, hvor han primært dyrkede gymnastik. Han deltog i en italiensk gymnastikfestival i 1895, hvorefter han tog med til OL 1896 i gymnastik og atletik. Han var tilmeldt i otte gymnastik- og seks atletikdiscipliner, men endte med blot at stille op i gymnastikkonkurrencerne.

Flatow deltog i barre, hvor han vandt konkurrencen blandt de atten deltagere, mens schweiziske Louis Zutter blev nummer to. I reck blev han nummer to efter sin landsmand Hermann Weingärtner. Derudover var han del af det tyske hold, der vandt guld i barre, hvor de vandt over to græske hold, og i reck, hvor de var eneste deltagere. Han deltog desuden i bensving, spring over hest og ringkonkurrencen, hvor hans placering ikke er kendt, ud over at han ikke blev blandt de to bedste.

I lighed med de fleste af sine landsmænd blev Flatow efter legene ekskluderet af det tyske gymnastikforbund, der ikke billigede internationalt samarbejde på den tid.

Flatow havde siden 1890 arbejdet som gymnastiklærer og begyndte at skrive bøger om sporten i begyndelsen af 1900-tallet. I 1933 blev han presset ud af sin gymnastikklub, fordi han var jødisk, men blev ikke desto mindre hædret ved OL 1936 i Berlin, hvortil alle hidtidige tyske olympiske mestre var inviteret. I 1938 flygtede han til Holland som følge af den øgede forfølgelse af jøderne i Tyskland; her blev han genforenet med sin fætter, Gustav Flatow, der også havde deltaget i OL 1896. Efter den tyske besættelse af Holland blev jøderne også her forfulgt, og i 1942 blev Alfred Flatow anholdt og – trods appeller fra en anden gymnast, Christian Busch – deporteret til Theresienstadt, hvor han døde af sult, 73 år gammel i 1942. Hans fætter Gustav blev også sendt i koncentrationslejr og døde i 1945.

I 1987 indstiftede det tyske gymnastikforbund Flatow-medaljen til minde om Alfred og Gustav Flatow; den uddeles til gymnaster, der laver fremragende præstationer i mangekamp.

I 1997 ærede Berlin deres minde ved at omdøbe Reichssportfeldstraße en gade udenfor det Olympiske stadion. De omdøbte gaden til Flatowallé. En sportshal blev kaldt Flatow-Sporthalle, og Deutsche Post udgav et frimærke med de to fætre Flatow.

Referencer

Eksterne henvisninger 
Alfred Flatow - Yad Vashem 

Gymnaster fra Tyskland
Ofre for Holocaust
Jøder fra Tyskland
Deltagere for Tyskland ved sommer-OL 1896
Olympiske mestre fra Tyskland
Olympiske sølvmedaljevindere fra Tyskland
Louis Zutter

Louis Arnold Zutter (født 2. december 1865, død 10. november 1946) var en schweizisk gymnast. Han deltog i de første Olympiske Lege i 1896 i Athen.

Zutter vandt guld i bensving, og sølv på de parallele barrer og spring over hest. Han deltog også på den horisontale barre uden at vinde medaljer.

Han blev født i Neuchâtel og var medlem af gymnastikforeningen La société des Amis gymnastes de Neuchâtel, men rejste til Athen som privatperson, for at deltage i de Olympiske Lege.

Gymnaster fra Schweiz
Personer fra Neuchâtel
Ioannis Mitropoulos

Ioannis Mitropoulos (født 1874, ukendt dødstidspunkt) var en græsk gymnast. Han deltog i de første Olympiske Lege i 1896 i Athen. 

Mitropoulos vandt den første guldmedalje for Grækenland i ringe i gymnastik. Ni mænd deltog i konkurrencen, der blev meget tæt mellem Mitropoulos og tyskere Hermann Weingärtner, idet tre af dommerne stemte for grækeren som vinder og tre for tyskeren. Derpå afgjorde prins Georg konkurrencen til Mitropoulos' fordel. 

Han stillede også op i barre, hvor hans placering ikke er kendt. I barre for hold var han med på holdet Ethnikos Gymnastikos Syllogos, der blev nummer tre efter Tyskland, der vandt guld, og et andet græsk hold, Panellinios Gymnastikos Syllogos.

Mitropoulos blev senere advokat.

Referencer

Eksterne henvisninger 

Gymnaster fra Grækenland
Deltagere for Grækenland ved sommer-OL 1896
Olympiske mestre fra Grækenland
Olympiske bronzemedaljevindere fra Grækenland
U/20-EM i håndbold 2008 (mænd)

U/21-EM i håndbold 2008 for mænd var det tredje U/20-EM i håndbold for mænd, og mesterskabet blev arrangeret af EHF. Slutrunden med deltagelse af 16 hold blev afviklet i Bukarest og Brasov i Rumænien i perioden 25. juli – 3. august 2008. Mesterskabet var åbent for spillere født i 1988 eller senere.

Mesterskabet blev for første gang vundet af Danmark, som i finalen slog de dobbelte U/20-europamestre fra Tyskland med 26-21. Bronzemedaljerne gik til Frankrig, som dermed for første gang endte på medaljeskamlen ved et U/20-EM. I bronzekampen besejrede franskmændene Sverige med 32-30.

Resultater

Indledende runde 

De 16 hold spillede i den indledende runde i fire grupper med fire hold. De to bedste hold fra hver gruppe gik videre til hovedrunden om placeringerne 1-8, mens treerne og firerne spillede videre i mellemrunden om 9.- 16.-pladsen.

Gruppe A

Gruppe B

Gruppe C

Gruppe D

Mellemrunde 

Mellemrunden havde deltagelse af de otte hold, der sluttede på tredje- og fjerdepladserne i grupperne i den indledende runde. De otte hold spillede i to grupper med fire hold. Holdende fra gruppe A og B samledes i gruppe I1, mens holdene fra gruppe C og D blev samlet i gruppe I2. Indbyrdes resultater mellem hold fra samme indledende gruppe blev taget med til placeringsrunden.

Vinderne og toerne i de to grupper kvalificerede sig til placeringskampene om 9.- 13.-pladsen, mens treerne og firerne måtte nøjes med at spille placeringskampe om 13.- 16.-pladsen.

Gruppe I1

Gruppe I2

Hovedrunde 

Hovedrunden havde deltagelse af de otte hold, der sluttede på første- og andenpladserne i grupperne i den indledende runde. De otte hold spillede i to grupper med fire hold. Holdende fra gruppe A og B samledes i gruppe M1, mens holdene fra gruppe C og D blev samlet i gruppe M2. Indbyrdes resultater mellem hold fra samme indledende gruppe blev taget med til hovedrunden.

De to bedste hold fra hver gruppe gik videre til semifinalerne. Treerne og firerne gik videre til kampenene 5.- 8.-pladsen.

Gruppe M1

Gruppe M2

Placeringskampe

Finalekampe

Medaljevindere

Kilder / eksterne henvisninger 
Men's 20 European Handball Championship Romania 2008  
European Handball Federation 

EM i håndbold
Håndbold i 2008
Robert Doornbos

Robert Michael Doornbos (født 23. september 1981 i Rotterdam, Holland) er en hollandsk racerkører, der (pr. juli 2008) står noteret for at have kørt 11 Formel 1-Grand Prix'er, der blev kørt i 2005- og 2006-sæsonerne. Doornbos kørte for henholdsvis Minardi og Red Bull-teamet, men oplevede kun begrænset succes.

Han var testkører for Jordan i 2004, og han deltog i træningen i sæsonens sidste 3 løb. Han blev holdt som testkører i 2005, men han kom til Minardi efter at østrigeren Patrick Friesacher blev droppet pga. at hans sponsorer havde ikke betalt Minardi. Hans bedste placering var en 13. plads i Tyrkiet og Belgien. I 2006 kørte han for Red Bull, efter at Christian Klien var blevet droppet. Han kørte i de sidste tre løb, og gennemførte alle løbene.

Udover Formel 1 har Doornbos kørt i den amerikanske Champ Car-serie.

Eksterne henvisninger 

 Robert Doornbos' hjemmeside
 

Formel 1-kørere fra Holland
Christijan Albers

Christijan Albers (født 16. april 1979 i Eindhoven, Holland) er en hollandsk racerkører, der er mest kendt for, mellem 2005 og 2007, at have været en del af Formel 1-feltet, hvor han nåede at køre i alt 46 Grand Prix'er. Han fik dog ikke videre succes og opnåede hverken sejre eller podieplaceringer.

Albers blev fyret fra Spyker pga. manglende sponsorpenge, og i det næste løb i Nürburgring blev han erstattet af Marcus Winkelhock og så Sakon Yamamoto for resten af 2007-sæsonen.

I 2014 var han teamchef for Caterham F1, men kun i sit første år som teamchef for et hold forlod han teamet fordi det gik i finansproblemer.

Eksterne henvisninger 

 Christijan Albers' hjemmeside
 

Formel 1-kørere fra Holland
Personer fra Eindhoven
Trøjborg Centret

Trøjborg Centret er et butikscenter i Aarhus Nord, beliggende på hjørnet af Nordre Ringgade og Aldersrovej i bydelen Trøjborg. 

Området havde tidligere været anvendt af fabrikant Viggo Ormslev, der her havde en spritfabrik. Denne blev i 1907 sammenlagt med "A/S Kjøbenhavnske Spritfabrikker", der måtte lukke grundet et midlertidigt spiritusforbud under 1. verdenskrig. Bygningerne blev i 1919 købt af elektronikfirmaet "A/S Jydsk Elektro", som fortsatte her frem til 1968, hvorefter bygningerne blev nedrevet året efter. Den ryddede grund blev indtil 1976 forhandlet flere gange, men herefter opførte et aktieselskab det nuværende Trøjborg Center efter tegning af arkitekt Thomas Bang Termansen.

Indkøbscentre i Aarhus